АҞӘА, жәабран 25 - Sputnik. Акриптовалиута аиуразы амыруга аҳәаа иахызгоз адепутат ицхырааҩ иусура дамхуп. Абри атәы аанацҳауеит Аԥсны Жәлар Реизара апресс-маҵзура.
"Шәача ақалақь аҿы аремонт ззыҟарҵоз апарламенттә маҵзуратә машьына аҳәынҭқарратә ҳәаа ианахысуаз аушьҭырҭатә ҭыԥ "Ԥсоу" аҿы иаанкылан. Амашьына аԥсҟы икын Апарламент адепутат ицхырааҩ. Иахьа иара имаҵураҟынтә ихы дақәиҭтәуп", - ҳәа аҳәоит адырраҭараҿы.
Уаанӡа Аҳәынҭқарратә ҳазалхратә еилакы ахантәаҩы Оҭар Хьециа аҳәамҭа ҟаиҵеит аҳәааҟны адепутаттә маҵзуратә машьына шаанкылаз, ишыҭгаз акриптовалиута аиуразы амыругақәа быжьба. Иара иажәақәа рыла, уажәы ирымырхыз аппаратк ижәытәу аппаратқәа 6-7 рус нанагӡоит.
"Уажә ахархәара рырҭоит ӡыла идырхьшәашәо аппаратқәа. Урҭ русура абжьы ахылҵӡом. Амал змоу роуп еиҳарак урҭ рҩызцәа аазхәо", - ҳәа иҳәеит иара.
Хьециа иара убасгьы иҳәеит аҵыхәтәантәи аамҭазы Аԥсны ишалыргахьоу 6600 маининг-аппарат. Убри аан атәыла анҭыҵҟа риагара уаҩ даԥырхагам.